Un bărbat în vârstă de 39 ani, din județul Olt, a violat și tâlhărit o femeie, dând buzna peste victimă în a doua zi de Paște. Femeia a anunțat imediat poliția, cerând ajutor prin 112.
Fapta oribilă s-a petrecut în localitatea Orlea din județul Olt, în a doua zi de Paște, în jurul orei 20.00.
Un bărbat în vârstă de 39 ani, din Orlea, a intrat în curtea unei femei din același sat, care locuiește singură. Femeia are o problemă locomotorie, astfel că bărbatul a profitat de faptul că victima nu i s-a putut opune.
„La data de 7 mai 2024, polițiștii din cadrul Secției de Poliție Rurală nr. 3 Corabia, sub supravegherea procurorului de caz din cadrul Parchetului de pe lângă Judecătoria Corabia, au reținut un bărbat cercetat pentru viol în formă agravată și tâlhărie calificată.
În fapt, la data de 6 mai 2024, polițiștii Secției de Poliție Rurală nr. 3 Corabia, au fost sesizați, prin apel 112, de către o femeie de 40 de ani, din comuna Orlea, județul Olt, cu privire la faptul că ar fi fost victima infracțiunii de viol”, au transmis polițiștii din cadrul Inspectoratului de Poliție Județean Olt.
Violatorul a intrat în curte peste victimă la lăsarea serii. A obligat-o să intre împreună în casă, a violat-o, iar la final i-a furat acesteia și o sumă importantă de bani.
„Din primele verificări, polițiștii au stabilit faptul că un bărbat de 39 de ani, din comuna Orlea, profitând de starea de vulnerabilitate a victimei, ar fi pătruns fără drept în curtea locuinței unei femei de 40 de ani, din aceeași localitate, iar prin întrebuințare de amenințări și acte de violență ar fi condus-o pe femeie într-una dintre camerele locuinței, unde ar fi întreținut relații sexuale cu aceasta împotriva voinței sale. De asemenea, bărbatul i-ar fi sustras femeii 1.350 de lei”, au mai menționat polițiștii, prin intermediul unui comunicat de presă.
Bărbatul este cercetat pentru viol în forma agravată și tâlhărie calificată, cercetările fiind continuate pentru documentarea activității infracționale și dispunerea de măsuri legale.
Marți, 7 mai 2024, acesta a fost reținut pentru 24 ore, fiind introdus în Centrul de Reținere și Arestare Preventivă al Inspectoratului de Poliție Județean Olt.